Up-401/05
Natisni
Opravilna št.:
Up-401/05
Datum odločitve:
22. 12. 2005
ECLI:
ECLI:SI:USRS:2005:Up.401.05
Akt:
Ustavna pritožba A. A. zoper odločbo Višjega sodišča v Celju št. PRps 8241/2004 z dne 17. 2. 2005 v zvezi z odločbo Sodnika za prekrške Slovenske Konjice št. P-604/03 z dne 29. 9. 2004 
Ustavna pritožba A. A. zoper dopis Vrhovnega sodišča št. III Kr 39/2005 z dne 20. 4. 2005
Izrek:
Ustavna pritožba A. A. zoper odločbo Višjega sodišča v Celju št. PRps 8241/2004 z dne 17. 2. 2005 v zvezi z odločbo Sodnika za prekrške Slovenske Konjice št. P-604/03 z dne 29. 9. 2004 se ne sprejme.

Ustavna pritožba A. A. zoper dopis Vrhovnega sodišča št. III Kr 39/2005 z dne 20. 4. 2005 se zavrže.
Evidenčni stavek:
Ker od odločitve Ustavnega sodišča v obravnavanem primeru (pravnomočna odločba o prekršku) ni pričakovati rešitve pomembnega pravnega vprašanja in ker morebitna kršitev človekove pravice za pritožnika ni imela pomembnejših posledic, Ustavno sodišče ustavne pritožbe ni sprejelo v obravnavo. Izpodbijani dopis Vrhovnega sodiča ni posamičen akt, s katerim bi bilo odločeno o človekovi pravici, zato je ustavna pritožba nedopustna in jo je ustavno sodišče v tem delu zavrglo.
Geslo:
1.5.51.2.2 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Nesprejem, ker očitno ni kršitve ustavnih pravic.
Pravna podlaga:
Člen 55.2.2, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
3. 5. 2005
Vrsta odločitve:
sklep
Vrsta rešitve:
nesprejem ustavne pritožbe
Dokument:
US25462
Dokument v PDF obliki:
Up-401-05.pdf
119 KB
Prenesite datoteko
Up-401/05-5
22. 12. 2005
SKLEP
Ustavno sodišče je v postopku za preizkus ustavne pritožbe A. A. iz Ž. na seji senata dne 9. decembra 2005 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
1. Ustavna pritožba A. A. zoper odločbo Višjega sodišča v Celju št. PRps 8241/2004 z dne 17. 2. 2005 v zvezi z odločbo Sodnika za prekrške Slovenske Konjice št. P-604/03 z dne 29. 9. 2004 se ne sprejme.
2. Ustavna pritožba A. A. zoper dopis Vrhovnega sodišča št. III Kr 39/2005 z dne 20. 4. 2005 se zavrže.
Obrazložitev
A.
1. S prvostopenjsko odločbo o prekršku je bil pritožnik spoznan za odgovornega storitve cestnoprometnega prekrška po točki c) četrtega odstavka 117. člena Zakona o varnosti cestnega prometa (Uradni list RS, št. 30/98 in nasl. – ZVCP). Izrečeni sta mu bili denarna kazen 90.000 tolarjev in stranska kazen petih kazenskih točk ter naloženo plačilo stroškov postopka. Višje sodišče je pritožbo zavrnilo kot neutemeljeno.
2. Pritožnik izpodbija tudi dopis Vrhovnega sodišča, s katerim pritožniku pojasnjuje spremembe na področju prava o prekrških.
3. Pritožnik v tipizirani ustavni pritožbi zatrjuje številne domnevne kršitve. V prvi vrsti zatrjuje nepravilno ugotovljeno dejansko stanje. Z drugostopenjsko odločbo naj bi mu bili kršeni 22., 23. in 25. člen Ustave, saj ta ne vsebuje pravnega pouka. Navaja, da nastopajo policisti tudi v vlogi prič, s čimer zatrjuje kršitev pravice do izvajanja dokazov v korist obdolženca iz tretje alineje 29. člena Ustave. Zatrjuje tudi kršitev 14., 15., 26., 27., 30. in 127. člena Ustave ter navaja številne mednarodne konvencije.
B.
4. V skladu z drugo alinejo drugega odstavka 55. člena Zakona o Ustavnem sodišču (v nadaljevanju ZUstS) Ustavno sodišče ustavne pritožbe ne sprejme v obravnavo, če od odločitve ni pričakovati rešitve pomembnega pravnega vprašanja in če kršitev človekove pravice ali temeljne svoboščine ni imela pomembnejših posledic za pritožnika. V obravnavani zadevi gre za tak primer, saj sta izpolnjena oba pogoja.
5. Odločitvi organov za postopek o prekrških ne moreta imeti pomembnejših posledic za pritožnika. Izrečena denarna kazen ter pet kazenskih točk za pritožnika ne moreta imeti takšnega pomena, da bi upravičevala presojo pred Ustavnim sodiščem kot najvišjim organom sodne oblasti za varstvo človekovih pravic in temeljnih svoboščin.
6. Prav tako od odločitve Ustavnega sodišča v obravnavanem primeru ni pričakovati rešitve pomembnega pravnega vprašanja. Treba je upoštevati, da od Ustavnega sodišča glede na to, da je njegova pristojnost v postopku ustavne pritožbe omejena na presojo kršitev človekovih pravic ali temeljnih svoboščin (prvi odstavek 50. člena ZUstS), ni mogoče pričakovati rešitve vseh pomembnih pravnih vprašanj, pač pa le pravnih vprašanj ustavnopravnega pomena. Kolikor se pritožnik dotika ustavnopravno relevantnih vidikov, se je Ustavno sodišče do njih že opredelilo, zato ni treba, da bi v tej zadevi o njih ponovno odločalo.
7. Ker od odločitve Ustavnega sodišča v obravnavanem primeru ni pričakovati rešitve pomembnega pravnega vprašanja in ker morebitna kršitev človekove pravice ali temeljne svoboščine za pritožnika ni imela pomembnejših posledic, Ustavno sodišče ustavne pritožbe ni sprejelo v obravnavo (prva točka izreka).
8. Izpodbijani dopis Vrhovnega sodišča ni posamičen akt po prvem odstavku 50. člena ZUstS, s katerim bi bilo odločeno o kakšni pritožnikovi pravici ali obveznosti. Ker je ustavna pritožba zoper tak akt nedopustna, jo je Ustavno sodišče zavrglo (druga točka izreka).
C.
9. Senat Ustavnega sodišča je sprejel ta sklep na podlagi druge alineje drugega odstavka 55. člena ZUstS, prvega odstavka 55. člena v zvezi s prvim odstavkom 50. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednik senata dr. Zvonko Fišer ter člana dr. Ciril Ribičič in dr. Mirjam Škrk. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednik senata
dr. Zvonko Fišer